પ્રવાસીઓ કેટલી જાતના હોઈ શકે તે કોઈ પણ વૅકેશનમાં જાણવા મળી જાય. પોતાનો દેશ છોડીને થોડા સમય માટે સ્થળાંતર કરતાં પક્ષીઓની જેમ અમુક પ્રવાસીઓ પણ ચાર, આઠ કે પંદર દિવસ માટે કોઈ ખાસ જાણીતાં સ્થળે જ સ્થળાંતર કરે છે. એમાંથી ઉનાળુ પ્રવાસીઓ તો જાણે ભયંકર તાપમાં શેકાતા લોકોનો જીવ બાળીને ભડથું કરવા માટે જ ખાસ પ્રવાસ કરતા હોય એવું લાગે. પાછા યાદ રાખીને બળતામાં ઘી છાંટતા હોય એમ આપણને ફોન કરીને ખાસ જણાવે! આવા પ્રવાસીઓમાં મોટે ભાગે ગરમીથી રાહત મેળવવાની હોંશ રાખનારા અને દૂરથી બરફ જોઈને પણ ઠંડક અનુભવનારા હોય છે. એમની પસંદગીની જગ્યાઓમાં બર્ફીલા પહાડો કે ગીચ જંગલોમાં ખળખળ વહેતી નદીઓ અથવા તો નાયગરાની યાદ અપાવે એવા ધોધ જ હોય. પરિવારની ખુશીમાં સૌની ખુશી સમાયેલી હોવાથી એમના પ્રવાસની બધી તૈયારી દરેક સભ્યની મરજીથી જ થાય. જ્યારે એક ખાસ વર્ગના પ્રવાસીઓમાં ફક્ત કુટુંબ માટે જ ફરજ બજાવતા પતિઓ આવી શકે. પ્રવાસના આયોજનમાં બજેટ-ટિકિટથી માંડીને બજેટ-શોપિંગનું તેઓ ચુસ્તપણે ધ્યાન રાખે છે. ક્યાંય એક રૃપિયોય આઘોપાછો ના થવો જોઈએ. ગઈ કાલે આવા એક બજેટ ફેમિલીનો ભેટો થઈ ગયો. હવે આ સિઝનમાં ને વૅકેશન પતવાના ગણેલા દિવસોમાં બીજું તો શું પૂછાય? આપણે તો વહેવાર કરી લીધો.